PRIEDAS

1 straipsnis

Taikymo sritis

1. Šis priedas taikomas importuojant 1 priedėlyje išvardytus plieno produktus, kurių kilmės šalis yra Ukraina.

2. 1 dalyje nurodytais tikslais, plieno produktai priskiriami 1 priedėlyje išvardintoms produktų grupėms.

3. 1 priedėlyje išvardytų produktų klasifikavimas paremtas kombinuotąja nomenklatūra (KN).

4. 1 dalyje nurodytų produktų kilmė nustatoma remiantis Bendrijoje galiojančiomis taisyklėmis.

5. 1 dalyje nurodytų produktų kilmės patikrinimo procedūros yra apibrėžtos atitinkamuose galiojančiuose Bendrijos teisės aktuose.

2 straipsnis

Kiekybinės normos

1. 1 priedėlyje nurodytų plieno produktų, kurių kilmės šalis yra Ukraina, importui į Bendriją taikomos 7 priedėlyje pateikiamos kiekybinės normos. 1 priedėlyje išvardintus produktus, kurių kilmės šalis yra Ukraina, galima pateikti laisvai apyvartai Bendrijoje, tik pristačius valstybių narių valdžios institucijų pagal 4 straipsnio nuostatas išduotą importo leidimą.

2. Siekiant užtikrinti, kad importo leidimuose nurodyti kiekiai niekada neviršytų kiekvienai produktų grupei nustatytų kiekybinių normų, atsakingos valdžios institucijos išduoda importo leidimus tik Komisijai patvirtinus, kad atitinkamos plieno produktų grupės iš konkrečios šalies importo kiekiams, kuriems importuotojas ar importuotojai pateikė prašymus per minėtąsias valdžios institucijas, kiekybinės normos nėra išeikvotos.

3. Šiame priede produktų išsiuntimo data laikoma ta data, kai jie buvo pakrauti į eksportuojančią transporto priemonę.

2a straipsnis

Šiame Tarybos Komunikate 1 priedėlio sąraše išvardintų plieno produktų laisvai apyvartai naujosiose valstybėse narėse (t. y. Čekijos Respublikoje, Estijoje, Kipre, Latvijoje, Lietuvoje, Vengrijoje, Maltoje, Lenkijoje, Slovėnijoje ir Slovakijoje) nuo 2004 m. gegužės 1 d. reikalingas importo leidimas, net jei plieno produktai buvo atgabenti iki tos datos. Jei plieno produktai buvo atgabenti į kurią nors naują valstybę narę iki 2004 m. gegužės 1 d., importo licencija išduodama automatiškai, netaikant kiekybinio ribojimo, pagal pateiktą pakrovimo sąskaitą ar kitokį transportavimo dokumentą, kurį Bendrijos licencijavimo tarnybos laiko tinkamai įrodančiu pervežimo datą, ir pritarus už licencijų tvarkymą atsakingai Komisijos tarnybai (angl. – „SIGL“). Jei plieno produktai atgabenami į naują valstybę narę 2004 m. gegužės 1 d. ar po šios datos, jiems taikomos specialios kiekybines normas nustatančios taisyklės, kaip nurodyta šiame priede.

3 straipsnis

Laikinosios priemonės

1. 7 priedėlyje nurodytos kiekybinės normos netaikomos laisvojoje zonoje arba franko sandėlyje laikomiems produktams, pagal muitinių sandėlių taisykles importuotiems produktams ir laikinai įvežtiems arba įvežtiems perdirbti produktams (muitų mokėjimo sustabdymo sistema).

2. Kai 1 dalyje nurodyti produktai vėliau paleidžiami laisvai apyvartai nepakeitus jų būklės arba juos apdirbus ar perdirbus, taikoma 2 straipsnio 2 dalis, o tie produktai priskiriami konkrečiai 7 priedėlyje nurodytai kiekybinei normai.

4 straipsnis

Specialiosios Bendrijos kiekybinių normų administravimo taisyklės

1. Siekdamos taikyti 2 straipsnio 2 dalį, valstybių narių atsakingos institucijos, prieš išduodamos importo leidimus, praneša Komisijai apie paraiškose importo leidimams gauti nurodytus kiekius, kartu su jiems išduotų eksporto licencijų originalais. Komisija patvirtina, kad prašomą kiekį (kiekius) galima leisti importuoti chronologiškai ta tvarka, kuria buvo gauti valstybių narių pranešimai („kas pirmesnis kreipėsi, tas pirmiau bus aptarnautas“).

2. Kartu su pranešimais Komisijai siunčiami prašymai galioja, jei kiekviename iš jų yra aiškiai nurodyta eksportuojanti šalis, importuojamų produktų grupė, numatomi importuoti kiekiai, eksporto licencijos numeris, kvotos laikotarpis ir valstybė narė, kurioje ketinama produktus pateikti laisvai apyvartai.

3. 1 ir 2 dalyse nurodyti pranešimai perduodami per tam tikslui skirtą elektroninį tinklą, išskyrus atvejus, kai dėl nepataisomų techninių kliūčių reikia laikinai naudotis kitomis ryšio priemonėmis.

4. Visada, jei įmanoma, Komisija atsakingoms institucijoms patvirtina visą prašymuose nurodytą kiekį kiekvienai produktų grupei.

5. Atsakingos institucijos nedelsiant pateikia Komisijai informaciją apie visus importo leidimo galiojimo metu nepanaudotus kiekius. Nepanaudoti kiekiai automatiškai perkeliami į bendras likusias Bendrijos kiekybines normas kiekvienai produktų grupei.

6. Importo leidimai arba jiems prilygstantys dokumentai išduodami remiantis 4 priedėliu.

7. Valstybių narių atsakingos institucijos praneša Komisijai apie kiekvieną išduoto importo leidimo ar jam prilygstančio dokumento anuliavimą, jei atitinkamus eksporto leidimus panaikina arba anuliuoja atsakingos Ukrainos institucijos. Tačiau, jei Ukrainos atsakingos institucijos informuoja Komisiją ar valstybių narių atsakingas institucijas apie eksporto licencijos panaikinimą ar anuliavimą po atitinkamų produktų importo į Bendriją, joje nurodyti kiekiai nurašomi iš tam laikotarpiui, kai buvo pervežti minėti produktai, nustatytos kiekybinės normos.

8. Komisija gali imtis bet kokių priemonių, reikalingų šio straipsnio nuostatų įgyvendinimui.

5 straipsnis

Statistika

Valstybės narės kas mėnesį praneša Komisijai apie visą praėjusį mėnesį laisvai apyvartai pateiktą 1 priedėlyje išvardytų plieno produktų kiekį, nurodydamos kombinuotosios nomenklatūros kodą, ir naudodamos statistinius vienetus o, prireikus, papildomus, tame kode naudojamus vienetus. Importas skirstomas laikantis galiojančių statistinių procedūrų.

2 priedėlis

I DALIS

DVIGUBOS KONTROLĖS SISTEMA

(kiekybinių normų administravimui)

1 straipsnis

1. Atsakingos institucijos išduoda eksporto licenciją visoms plieno produktų prekėms, laikydamosi 7 priedėlyje nurodytų kiekybinių normų ir neviršydamos jų.

2. Norėdamas gauti 4 straipsnyje nurodytą importo leidimą, importuotojas privalo pateikti eksporto licencijos originalą.

2 straipsnis

1. Eksporto licencijoje nurodytas kiekis turi atitikti šio priedo 3 priedėlyje pateikiamą pavyzdį, ir turi, inter alia, patvirtinti, kad konkrečių prekių kiekis buvo skirtas iš tai produktų grupei nustatytos kiekybinės normos.

2. Viena eksporto licencija išduodama tik vienai iš 1 priedėlyje nurodytų produktų grupių.

3 straipsnis

Eksportas turi būti nurašomas iš kiekybinių normų, nustatytų laikotarpiui, per kurį buvo pervežti eksporto licencijoje nurodyti produktai, remiantis priedo 2 straipsnio 3) dalimi.

4 straipsnis

1. Kai Komisija, sutinkamai su šio priedo 4 straipsniu, patvirtina, kad, remiantis atitinkama kiekybine norma, galima suteikti leidimą prašomam kiekiui, atsakingos šalių narių institucijos išduoda importo leidimą ne vėliau kaip per penkias darbo dienas nuo tos dienos, kai importuotojas pateikė atitinkamos eksporto licencijos originalą. Originalas turi būti pateiktas ne vėliau kaip 2004 m. gruodžio 31 d., su sąlyga, kad licencijoje nurodytos prekės buvo pervežtos iki 2004 m. gruodžio 31 d. Importo leidimus išduoda bet kurios valstybės narės atsakingos institucijos, nepriklausomai nuo to, kokia valstybė narė nurodyta eksporto licencijoje, jei Komisija, sutinkamai su šio priedo 4 straipsniu, patvirtina, kad, remiantis konkrečia kiekybine normą, galima išduoti leidimą prašomam kiekiui.

2. Importo leidimai galioja keturis mėnesius nuo išdavimo datos. Remdamosi tinkamai pagrįstu importuotojo prašymu, valstybių narių atsakingos institucijos gali pratęsti galiojimo laiką ne ilgesniam kaip dviejų mėnesių laikotarpiui. Apie tokius galiojimo laiko pratęsimus pranešama Komisijai.

3. Importo leidimai išrašomi laikantis šio priedo 4 priedėlyje pateiktos formos, jie galioja visoje Bendrijos muitų teritorijoje.

4. Importuotojo pildomoje deklaracijoje arba paraiškoje importo licencijai gauti nurodoma:

a) visas eksportuotojo pavadinimas ir adresas;

b) visas importuotojo pavadinimas ir adresas;

c) tikslus prekių aprašymas ir KN kodas (kodai);

d) prekių kilmės šalis;

e) pakrovimo šalis;

f) atitinkama produktų grupė ir kiekis atitinkamais vienetais, kaip nurodyta šiems produktams skirto priedo 7 priedėlyje;

g) grynasis svoris pagal KN antraštę;

h) produktų CIF vertė pagal KN antraštę prie Bendrijos sienos (kaip nurodyta eksporto licencijos 13 langelyje);

i) ar konkretūs produktai yra antrarūšiai arba nestandartinės kokybės;

j) jei reikalinga, apmokėjimo ir pristatymo datos, o taip pat sąskaitos už pakrovimą, ir pirkimo sutarties kopijos;

k) eksporto licencijos data ir numeris;

l) visi administraciniais tikslais naudojami vidaus kodai;

m) data ir importuotojo parašas.

5. Importuotojai neprivalo importuoti vienu kartu viso importo leidime nurodyto kiekio.

5 straipsnis

Valstybių narių atsakingų institucijų išduotų importo leidimų galiojimas priklauso nuo atsakingų institucijų išduotų eksporto licencijų, kuriomis remiantis buvo išduoti importo leidimai, galiojimo ir juose nurodytų kiekių.

6 straipsnis

Importo leidimus ar jiems prilygstančius dokumentus išduoda valstybių narių atsakingos institucijos, remdamosi 2 straipsnio 2 dalimi ir nediskriminuodamos nė vieno importuotojo į Bendriją, nepriklausomai nuo to, kurioje Bendrijos vietoje jis įsisteigęs, ir nepažeidžiant kitų galiojančiomis taisyklėmis reikalaujamų sąlygų.

7 straipsnis

Valstybių narių atsakingos institucijos atsisako išduoti importo leidimus tiems produktams, kurių kilmės šalis yra Ukraina, jei jie neturi pagal šio priedėlio reikalavimus išduotų eksporto licencijų.

II DALIS

BENDROSIOS NUOSTATOS

8 straipsnis

1. Šio priedo 1 straipsnyje nurodyta eksporto licencija, o taip pat kilmės pažymėjimas (kurio pavyzdys čia pridėtas) gali turėti papildomų egzempliorių, kuriuos reikia atitinkamai pažymėti. Šie dokumentai turi būti surašyti anglų kalba.

2. Jei minėti dokumentai pildomi ranka, pildyti reikia rašalu, didžiosiomis spausdintinėmis raidėmis.

3. Eksporto licencijų ar joms prilygstančių dokumentų bei kilmės pažymėjimų matmenys – 210 × 297 mm. Popierius – baltas rašomasis popierius, vienodo formato, be celiuliozės priemaišų, kurio vienas kvadratinis metras sveria ne mažiau kaip 25 g. Visos dalys turi būti su rėminiu ornamentu, dėl kurio bet koks klastojimas mechaninėmis ar cheminėmis priemonėmis būtų aiškiai pastebimas.

4. Importo pagal šio priedėlio sąlygas tikslais atsakingos institucijos Bendrijoje pripažįsta tik originalą.

5. Visos eksporto licencijos ar jiems prilygstantys dokumentai bei kilmės pažymėjimai turi būti su standartizuotu, ranka užrašytu arba atspausdintu eilės numeriu, pagal kurį juos bus galima nustatyti.

6. Šį numerį sudaro:

— dvi raidės, kuriomis žymima eksportuojanti šalis, kaip nurodyta toliau: UA = Ukraina

— dvi raidės, kuriomis žymima numatytos paskirties valstybė narė, kaip nurodyta toliau: BE = Belgija CZ = Čekijos Respublika DK = Danija DE = Vokietija EE = Estija EL = Graikija ES = Ispanija FR = Prancūzija IE = Airija IT = Italija CY = Kipras LV = Latvija LT = Lietuva LU = Liuksemburgas HU = Vengrija MT = Malta NL = Nyderlandai AT = Austrija PL = Lenkija PT = Portugalija SI = Slovėnija SK = Slovakija FI = Suomija SE = Švedija GB = Jungtinė Karalystė

— vienaženklis skaičius, kuriuo žymimas kvotos laikotarpis, sutampantis su paskutiniu einamųjų metų skaičiumi, pvz., 2004 m. – skaičius „4“;

— dviženklis skaičius, kuriuo žymimas dokumentus eksportuojančioje šalyje išduodantis biuras;

— konkrečiai paskirties valstybei priskiriamas penkiaženklis skaičius, einantis paeiliui nuo 00001 iki 99999.

9 straipsnis

Eksporto licencija ir kilmės sertifikatas gali būti išduoti jau atvežus juose nurodytus produktus. Tokiais atvejais dokumentuose dedama žyma „išduota atgaline data“.

10 straipsnis

Eksporto licencijos ar kilmės sertifikato vagystės, pametimo ar sunaikinimo atveju eksportuotojas gali kreiptis į dokumentą išdavusią atsakingą instituciją, kad ši, remdamasi savo turimais eksporto dokumentais, išduotų dublikatą. Tokiu būdu išduotuose licencijos ar sertifikato dublikatuose dedama žyma „dublikatas“.

Dublikate turi būti nurodyta licencijos ar pažymėjimo originalo data.

III DALIS

BENDRIJOS IMPORTO LICENCIJA — BENDRA FORMA

11 straipsnis

1. Formos, kurias turi naudoti valstybių narių atsakingos institucijos (institucijų sąrašas yra 5 priedėlyje), išduodamos 4 straipsnyje nurodytus importo leidimus, turi atitikti 4 priedėlyje pateikiamą importo licencijos pavyzdį.

2. Importo licencijų formos ir jų išrašai išrašomi dviem egzemplioriais, viena jų, pažymėta skaičiumi „1“ ir su užrašu „Turėtojo egzempliorius“ išduodama paraiškos pateikėjui, o kita – su užrašu „Egzempliorius, skirtas dokumentą išdavusiai atsakingai institucijai“ ir pažymėta skaičiumi „2“, lieka licenciją išdavusiai atsakingai institucijai. Atsakingos institucijos administraciniais tikslais gali prie 2 formos pridėti papildomų egzempliorių.

3. Formos turi būti spausdinamos ant balto rašomojo popieriaus be celiuliozės priemaišų, kurio vienas kvadratinis metras sveria ne mažiau kaip 55-65 g. Formų matmenys – 210 × 297 mm; tarpas tarp eilučių – 4,24 mm (viena šeštoji colio); privaloma tiksliai laikytis formų išdėstymo. Be to, abi egzemplioriaus Nr. 1 pusės (būtent šis egzempliorius ir yra licencija) turi turėti rėminį ornamentinį pagrindą, dėl kurio bet koks klastojimas mechaninėmis ar cheminėmis priemonėmis būtų aiškiai pastebimas.

4. Už formų spausdinimą yra atsakingos valstybės narės. Formas taip pat gali spausdinti valstybių narių paskirtos spaustuvės, įsteigtos jas pasirinkusiose valstybėse narėse. Pastaruoju atveju kiekviena forma turi būti su nuoroda, kad spaustuvė yra patvirtinta valstybės narės. Kiekvienoje formoje turi būti spaustuvės atpažinimo ženklai – jos pavadinimas ir adresas arba spaustuvės atpažinimo ženklas.

5. Išduodant importo licencijas ar išrašus, jiems suteikiamas valstybės narės atsakingos institucijos nustatytas išdavimo numeris. Importo licencijos numeris elektroniniu būdu perduodamas Komisijai per tam tikslui skirtą integruotą tinklą, įsteigtą pagal šio priedo 4 straipsnį.

6. Licencijos ir išrašai pildomi juos išdavusios valstybės narės oficialia kalba arba viena iš oficialių tos valstybės kalbų.

7. 10 langelyje atsakingos institucijos įrašo konkrečią plieno produktų grupę.

8. Leidimus išduodančios įstaigos ir į debetą nurašančios institucijos ženklina licencijas antspaudais. Tačiau leidimus išduodančios įstaigos antspaudą gali atstoti įspaustas reljefinis ženklas su perforaciniu būdu išgautomis raidėmis ir skaičiais. Skirtam kiekiui įrašyti atsakingos įstaigos naudoja tokį metodą, kad būtų neįmanomos klastotės įterpiant skaičių ar pakeičiant valiutos pavadinimą (pvz., EUR 1000).

9. Egzemplioriaus Nr. 1 ir egzemplioriaus Nr. 2 antroje pusėje yra langelis, kuriame kiekius gali įrašyti importo formalumus atliekančios muitinės įstaigos arba išrašą išduodančios atsakingos administruojančios institucijos.

Jei licencijoje arba išrašuose nepakanka debetams skirtos vietos, atsakingos institucijos gali pridėti vieną ar daugiau papildomų puslapių, kuriuose būtų langeliai, atitinkantys licencijų Nr. 1 ir Nr. 2 egzempliorių arba išrašų iš jų kitose pusėse esančius langelius. Į debetą nurašančios institucijos antspauduoja dokumentą tokiu būdu, kad dalis antspaudo pasiliktų licencijoje arba išraše, o kita dalis – ant papildomo lapo. Jei yra daugiau papildomų puslapių, panašiu būdu toliau antspauduojamas kiekvienas lapas ir prieš tai esantis lapas.

10. Vienos valstybės narės institucijų išduodamos licencijos ir išrašai iš jų, įrašai ir patvirtinimai turi tą pačią teisinę galią kiekvienoje valstybėje narėje, kaip ir toje valstybėje narėje, kuri išdavė dokumentus, padarė įrašus arba patvirtinimus.

11. Suinteresuotų valstybių narių atsakingos institucijos gali, prireikus, paprašyti išversti licencijos arba jos išrašo turinį į tos valstybės narės oficialią kalbą arba į vieną iš jos oficialių kalbų.